钦定古今图书集成/明伦汇编/闺媛典/第093卷 > 林向干妻罗氏〈严氏刘氏严氏附〉
## 钦定古今图书集成/明伦汇编/闺媛典/第093卷 > 林向干妻罗氏〈严氏刘氏严氏附〉

按《延平府志》：“罗氏，永安贡堡人，贡川庠生林向干妻。
崇祯间，寇乱，与夫及子并被擒，氏惧污缢死。又林安
居妻严氏，亦为所执，不从，被支解。罗立妻刘氏，贼晨
入其门，执欲污之，力与贼抗，大骂不已，被刺死。刘麟
生妻严氏，猝遇贼，力拒不受辱，咬贼臂，受数创而死。”